Øya er delt mellom to land. Forskjellene er som natt og dag.
To naboer, helt ulik levestandard. Hva gikk galt med Haiti? Mens Haiti herjes av fattigdom, naturkatastrofer og kriminalitet, finner du luksushoteller og turkisblå strender over grensen. Det er igjen full krise i Haiti. Voldelige gjenger har nærmest tatt over landet, og denne uken gikk statsministeren av. Nok en gang viser øya Hispaniola at forskjellene mellom øst og vest kan dreie seg om liv og død. Øy på størrelse med Tsjekkia Øya ligger i randsonen av Det karibiske hav og er delt mellom Haiti i vest og Den dominikanske republikk i øst. Når to land deler en øy på størrelse med Tsjekkia, skulle du kanskje tro at de var to nokså like samfunn. Det er langt fra sannheten. Enorme forskjeller Kontrastene er store mellom de to landene: Hvordan de landene blitt så ulike? Kolonisert av Columbus – Et klassisk spørsmål, dette er det skrevet bøker om opp og ned og i mente, sier Leiv Marsteintredet. Han er professor og Latin-Amerika-forsker ved Universitetet i Bergen. Kortversjonen: Haiti og Den dominikanske republikk ble kolonisert av Kristoffer Columbus i 1492 og gitt til henholdsvis Frankrike og Spania. Franskmennene skapte en økonomi utelukkende basert på slaveriplantasjer. Spanjolene sørget for et mer tradisjonelt jordbruk. Da koloniperioden tok slutt, hadde de to landene helt ulike utgangspunkt. Haiti ble stykket opp og delt ut i veldig små biter til den haitiske befolkningen. De kunne ikke jordbruk og ødela det, ifølge Marsteintredet. Nabolandet hadde en bedre fordeling av landområdene, mer kontinuitet og en sunnere form for jordbruk, påpeker forskeren. – På 1900-tallet ble dominikanerne rikere. De hadde flere bein å stå på. De fikk demokrati og en mer variert økonomi. Haiti fortsatte i diktatur med korrupte ledere, sier UiB-forskeren. Da Haiti fikk selvstendighet i 1825, ble de påført en massiv illegitim gjeld fra Frankrike. Dette var svært hemmende for det lutfattige landet. Gjelden ble slettet etter jordskjelvet i 2010. Mislykket stat – Hvorfor rammes Haiti hardere av naturkatastrofer? – Det henger også sammen med politikk og økonomi. De har dårligere byggestandard, mer fattigdom, så det dør mange flere når det først rammer. Marsteintredet beskriver Haiti som det klareste eksempelet på en mislykket stat. – I dag er dette blant de største velstandsskillene mellom to naboland i hele verden, legger han til. Og mens Den dominikanske republikk har beskyttet jord- og skogområder, har Haiti hugget mye skog for å utvinne kull. Når det er sagt: Selv om de slår Haiti på de fleste parametere, sliter også Den dominikanske republikk med fattigdom. Relativt mange går arbeidsledig, og mange forlater landet for å jobbe utenlands. De siste årene har turist- og servicenæringen tatt over for landbruket som den største næringen.
Haiti og Den dominikanske republikk deler samme øy, men har store forskjeller i levestandard. Den politiske og økonomiske historien forklarer at Haiti er langt dårligere stilt enn nabolandet sitt. Haiti blir hardere rammet av naturkatastrofer på grunn av fattigdom og dårlig infrastruktur.